Man brand erg ná ontploffing in woonstelArgieffoto: ER24 ŉ 38-jarige man van Tzaneen is in ŉ kritieke toestand in die hospitaal nadat hy erge brandwonde opgedoen het toe daar ŉ ontploffing in sy woonstel was. ’n Brand het ná die ontploffing uitgebreek. Ross Campbell, woordvoerder van ER24, sê paramedici en die Mopani-distrik se brandweerdiens is Maandag omstreeks 12:00 na die brandende woonstel in Aqua Park in Tzaneen ontbied. Paramedici het met hul aankoms op die toneel die erg gebrande man buitekant die woonstel aangetref. Sy bure kon hom betyds uit die brandende woonstel red. “Byna sy hele liggaam is oortrek met brandwonde en hy was in ’n kritieke toestand. Paramedici het hom op die toneel behandel voordat hy per ambulans na die Letaba-hospitaal op Tzaneen geneem is vir verdere mediese sorg,” het Campbell gesê. Die oorsaak van die ontploffing is in hierdie stadium nog nie bekend nie. In ŉ afsonderlike voorval wat Maandagmiddag in dieselfde buurt plaasgevind het, het ’n bejaarde egpaar matige beserings opgedoen nadat hulle klaarblyklik deur petrolwalms van ŉ kragopwekker oorweldig is. Die bejaardes (75) het na bewering die kragopwekker vir twaalf ure lank in hul motorhuis laat loop. “Die vrou was glo deurmekaar en het opgegooi. Paramedici het haar op die toneel behandel voordat sy na die Mediclinic in Tzaneen vervoer is. Haar lewensmaat het minder ernstige beserings opgedoen en is deur ’n familielid na die hospitaal geneem.”